เก็บตกการเงิน
นายสมชาย พูลสวัสดิ์ อธิบดีกรมศุลกากร กล่าวว่า กรมศุลกากรเป็นเจ้าภาพจัดตั้งระบบ National Single Window
21 ก.ย. 2555

กรมศุลฯปรับระบบรับเออีซี
นายสมชาย พูลสวัสดิ์ อธิบดีกรมศุลกากร กล่าวว่า กรมศุลกากรเป็นเจ้าภาพจัดตั้งระบบ National Single Window ซึ่งเป็นระบบกลางสำหรับรองรับการเชื่อมโยงข้อมูลที่เกี่ยวข้องกับการนำเข้า การส่งออกและโลจิสติกส์ของประเทศ ตามแผนพัฒนาโลจิสติกส์ของประเทศไทย และตามความตกลงอาเซียนสำหรับการจัดตั้ง ASEAN Single Window โดยระบบ National Single Window เริ่มให้บริการตั้งแต่ไตรมาส 4 ของปี 2554 
บริการที่กรมศุลกากรมีให้แล้ว ได้แก่ ระบบเชื่อมโยงข้อมูลใบอนุญาตและใบรับรองระหว่าง 36 ส่วนราชการ ระบบการเชื่อมโยงข้อมูลระหว่างกรมศุลกากรและผู้ประกอบการนำเข้าและส่งออก โดยมีผู้ใช้บริการทางอิเล็กทรอนิกส์แล้วประมาณ 8,000 ทะเบียน ซึ่งเป็นตัวแทนของผู้ประกอบการนำเข้าส่งออกทั้งหมด เป็นต้น
กรมศุลกากรคาดหวังว่า 36 ส่วนราชการ จะสามารถเชื่อมโยงข้อมูลทางอิเล็กทรอนิกส์ได้เต็มรูปแบบ ก่อนการเปิดเสรี AEC ในปี 2558 รวมถึงการเชื่อมโยงข้อมูลกับหน่วยงานอาเซียน 
ธปท.เปิดประมูลงานปรับปรุงสำนักงานใหญ่ 
นางทองอุไร ลิ้มปิติ รองผู้ว่าการด้านบริหาร ธนาคารแห่งประเทศไทย (ธปท.) กล่าวว่า ธปท.จะจัดประกวดราคาด้วยวิธีทางอิเล็กทรอนิกส์ ในงานจ้างเหมาก่อสร้างปรับปรุงอาคารสำนักงานใหญ่หลังเดิม หรืออาคาร 2 ซึ่งอยู่ในบริเวณสำนักงานใหญ่ ผ่านผู้ให้บริการตลาดกลางอิเล็กทรอนิกส์ (บริษัท พันธวณิช) โดยได้ตั้งราคาเริ่มต้นการประมูลในการประกวดราคาครั้งนี้ ไว้ที่ 781 ล้านบาท ในการปรับปรุงอาคารทั้งหลัง 
ทั้งนี้ ในการดำเนินการประกวดราคาครั้งนี้ จะเปิดให้รับฟังคำชี้แจงรายละเอียดของงานและตอบข้อซักถาม พร้อมดูสถานที่ทำงาน ในวันที่ 5 และ 18 ต.ค.นี้ และเปิดให้ยื่นซองคุณสมบัติของผู้เข้าประกวดราคาภายในวันที่ 16 ต.ค. 2555 โดยจะเริ่มประกวดราคาทางอิเล็กทรอนิกส์ได้ในวันที่ 12 พ.ย.นี้